ህብረተሰቡ ወደ ዘመናዊ የክፍያ አገልግሎት እየመጣ መሆኑ ተጠቆመ
የኮሮና ቫይረስ ወረርሽኝ መከሰቱን ተከትሎ ህብረተሰቡ በኢትዮጵያ ንግድ ባንክ የመብራትና የውሃ አገልግሎት ክፍያዎችን ከወትሮው በተለየ መልኩ ዘመናዊ የክፍያ አገልግሎትን በመጠቀም እየፈፀመ መሆኑ ተጠቆመ።
በኢትዮጵያ ንግድ ባንክ ዲጂታል ባንኪንግ ምክትል ፕሬዘዳንት አቶ ወጋየሁ ገብረማርያም በተለይም ለአዲስ ዘመን ጋዜጣ እንደተናገሩት፤ የውሃ አገልግሎት ክፍያን በዘመናዊ የክፍያ አገልግሎት መፈፀም እንዲቻል ከተደረገ ቆየት ያለ ቢሆንም ህብረተሰቡ ይበልጥ እየተጠቀመበት ያለው የኮሮና ቫይረስ ወረርሽኝ ከተከሰተ በኋላ መሆኑን አስታውሰው፤ ነገር ግን የመብራት አገልግሎት ክፍያ ከተጀመረ አንድ ወር ያለፈው ቢሆንም ከኮሮና ቫይረስ ወረርሽኝ ጋር በተያያዘ ህብረተሰቡ ቴክኖሎጂውን የበለጠ እየተጠቀመ መሆኑን ገልፀዋል።
በአሁን ወቅት ህብረተሰቡ ዘመናዊ የክፍያ አገልግሎቱን ልሞክረው በሚል እንዲሁም የተጠቀሙ ሰዎች ምንም አይነት ችግር ያላጋጠማቸው መሆኑን በመረዳት ወደ ቴክኖሎጂውን እየመጡ መሆኑን የገለፁት አቶ ወጋየሁ፤ በተለይም የውሃና የመብራት ክፍያ አገልግሎትን ለመፈፀም ወደ ዘመናዊ የክፍያ አገልግሎት እየመጡ ያሉ የዜጎች ቁጥር ከዕለት ዕለት እየጨመረ የመጣ መሆኑን ጠቁመው፤ ህብረተሰቡ በሞባይል ከመጠቀም ይልቅ ወደ ቅርንጫፍ የሚሄደው በአብዛኛው የከፈለበትን ደረሰኝ በተጨባጭ ማግኘት እንዲችል በሚል መሆኑን ገልፀዋል። ለዚህም ህብረተሰቡ ክፍያውን ሲፈፅም
 የሚደርሰውን መልዕክት ማስቀመጥ ያለበት መሆኑ አንድ አማራጭ ሲሆን፤ አገልግሎት ሰጪ ተቋማትም ዘመናዊ ሆነው በመምጣት መረጃውን ተደራሽ ማድረግ ያለባቸው መሆኑን ጠቁመዋል።
ዘመናዊ የክፍያ አገልግሎት ተጠቃሚዎችም አገልግሎቱን በመጠቀማቸው ምንም አይነት ችግር ያላጋጠማቸው መሆኑም ሌሎች ሰዎች እንዲጠቀሙ አስተዋፅኦ አለው ያሉት አቶ ወጋየሁ፤ በርካቶች ወደ ቴክኖሎጂው እየመጡ መሆናቸውንና የውሃ ቆጣሪ ያላቸው ደንበኞች ቁጥርም እስከ አምስት መቶ ሺህ የሚደርስ መሆኑን ተናግረዋል። በተለይም መብራት ላይ በየሳምንቱ ያለው ቁጥር እየጨመረ መሆኑንም ገልፀዋል። 
    በሌላ በኩልም የኮሮና ቫይረስ ወረርሽኝ ከመከሰቱ በፊት ወደ ቅርንጫፍ የሚመጡ ደንበኞች ቁጥር በከፍተኛ መጠን እየቀነሰ ያለ ሲሆን፤ በተመሳሳይ ደግሞ የኤቲኤም ተጠቃሚዎች ቁጥር በእጅጉ የጨመረ መሆኑን አስታውሰው፤ ህብረተሰቡ ወደ ቅርንጫፍ ሲመጣ ያለው መገፋፋትና መቀራረብ ለኮሮና ቫይረስ ወረርሽኝ ያጋልጠኛል ብሎ በማሰብ በርካቶች ኤቲኤም እየተጠቀሙ ነው። ይሁንና ኤቲኤሙን በቀን በሺዎች የሚቆጠሩ ሰዎች ሲነኩት የሚውል እንደመሆኑ የራሱ የሆነ ተጋላጭነት ያለው መሆኑን ያስታወሱት አቶ ወጋየሁ፤ ተጋላጭነቱን ለመከላከልም በርካታ ሰዎች ቁጥሩን ለመንካት ጓንትና ሶፍት ሲጠቀሙ ይስተዋላል ይህ ሊበረታታ ይገባል በማለት ባንኩም በስራ ሰዓትና ከስራ ሰዓት ውጪ ኤቲኤሞችን ሳኒታይዘር በሶፍት በመጠቀም አንዲፀዳ እያደረገ መሆኑን ተናግረዋል።አዲስ ዘመን ሚያዝያ 30/2012ፍሬህይወት አወቀ